टेस्ट च्याम्पियनसिपतिर भारतको नजर
विश्व टेस्ट च्याम्पियनसिप (डब्लूटीसी) को एक अर्को संस्करण बुधबार सुरु हुँदै छ । यो नै एकमात्र यस्तो प्रतियोगिता हो, जुन भारतले अहिलेसम्म जित्न सकेको छैन । दुवैपल्ट उपाधि नजिक पुगेर पनि भारत त्यसबाट वञ्चित हुनुपरेको थियो । यही भारतले च्याम्पियनसिपको पहिलो शृंखलामा वेस्ट इन्डिजको सामना गर्नेछ ।
रासेउ — विश्व टेस्ट च्याम्पियनसिप (डब्लूटीसी) को एक अर्को संस्करण बुधबार सुरु हुँदै छ । यो नै एकमात्र यस्तो प्रतियोगिता हो, जुन भारतले अहिलेसम्म जित्न सकेको छैन । दुवैपल्ट उपाधि नजिक पुगेर पनि भारत त्यसबाट वञ्चित हुनुपरेको थियो । यही भारतले च्याम्पियनसिपको पहिलो शृंखलामा वेस्ट इन्डिजको सामना गर्नेछ ।जम्मा दुई टेस्ट शृंखलाको पहिलो खेल डोनिनिकाको विन्डरस पार्कमा हुनेछ र त्यसमा घरेलु टिम संघर्ष गर्न बाध्य रहने विश्वास छ । दुईपल्टको विजेता रहेर पनि ५० ओभरको विश्वकपमा वेस्ट इन्डिज हालै छनोट हुन असफल रहेको थियो । फेरि क्रेग ब्रेथह्वाइटको वेस्ट इन्डिजले टेस्ट क्रिकेटमा भारतलाई हराउन नसकेको २१ वर्ष भइसकेको छ ।दोस्रो तथा अन्तिम टेस्ट अर्को साता ट्रिनिडाडमा हुनेछ । यो दुई टिमबीचको ऐतिहासिक सय टेस्ट हुनेछ । यससँगै दुई वर्ष लामो डब्लूटीसीको चक्र सुरु हुनेछ । यसको फाइनल भने सन् २०२५ मा हुनेछ । भारत सन् २०२१ को फाइनलमा न्युजिल्यान्डसँग पराजित भएको थियो भने सन् २०२३ मा अस्ट्रेलियाको हातबाट नराम्रोसँग हारेको थियो । ओभलमा भएको उक्त फाइनलमा भारत २ सय ९ रनले पराजित भएको थियो । रोहित शर्माको नेतृत्वमा फाइनल खेलेको भारतीय टिमबाट वेस्ट इन्डिजको सामना गर्दा कम्तीमा तीन परिवर्तन गर्ने विश्वास गरिएको छ । चेतेश्वर पुजारालाई टिमबाट हटाइएको छ भने मोहम्मद सामीलाई आराम दिइएको छ ।यस्तोमा यशस्वी जैसवालले भारतका लागि डेब्यु गर्न सक्नेछन् भने ऋतुराज गायकवाडले तेस्रोक्रममा ब्याटिङ मौका पाउन सक्नेछन् । तीव्र गतिका बलरको स्थानमा जयदेव उनाडकट वा नवदीप सैनीमध्ये एकलाई अवसर दिनेछ । स्पिनर अलराउन्ड रविचन्द्रन अश्विनलाई यसपल्ट भारतले बेवास्ता गर्न सक्ने छैन ।